વિક્રમ સંવત 2066 નું નવું વર્ષ શરૂ થઇ ગયું છે. દિપાવલીની ઉજવણી થઇ ગઇ, ફટાકડા ધૂમાડો થઇને વાયુમંડળમાં ભળી ગયા, મિઠાઇઓ ખવાઇ ગઇ અને નવું વર્ષ આમ જ સહજ રીતે શરૂ થઇ ગયું. બે ચાર દિવસ પછી ફરીથી ધંધા રોજગાર શરૂ થઇ જશે. નોકરી વાળા તો કામ કરવા પણ લાગી ગયા. ગયા વર્ષના લેખા જોખા પણ કરાઇ ગયા, ને આવનારા વર્ષના ભવિષ્ય પણ ભખાઇ ગયા. નવું વર્ષ ઘણી નવી આશાઓ સાથે, અપેક્ષાઓ સાથે આવ્યું છે. પણ આ અપેક્ષાઓ ફક્ત એક તરફી નથી હોતી. કાંઇક મેળવતી વખતે કાંઇક કરવાની પણ તૈયારી રાખવી જોઇએ. દેશ પ્રત્યેની આશાઓ, રાજકારણ અને અર્થકારણ પ્રત્યેની આશાઓ, સામાજીક સંબંધો વિશેની અપેક્ષાઓ અને મિત્રો – શુભેચ્છકો તરફની પણ આશાઓ, અપેક્ષાઓ.